EuroBench/eurobench-wiki-lt-topics huggingface dataset:
Tema: Politikai
Abdulahas Edžalanas (Abdullah Öcalan arba Apo; g. 1949 m. balandžio 4 d. Emerli, Šanliurfos provincijoje) – kurdų politikas, visuomenės veikėjas, buvęs pogrindinės organizacijos Kurdistano darbininkų partija (PKK) steigėjas (1978 m.) bei pirmininkas (iki pervadinimo 2002 m.). Jam buvo suteiktas apdovanojimas „Kurdų liaudies vedlys“. Remiantis steigimo sutartimi, pagal kurią PKK tapo Koma Komalên Kurdistan, Öcalan toliau vadovauja jos veiklai. 1999 m. A. Odžalanas buvo Turkijoje nuteistas laisvės atėmimo bausme iki gyvos galvos už separatistinį judėjimą ir tėvynės išdavimą. 2007 m. kovo 1 d. apie 20 kurdų demonstrantų, protestuojančių prieš tariamą Abdullah Ocalan nuodijimą, bandė įsiveržti į Jungtinių Tautų pastatą Ženevoje, bet prasibrovę į pagrindinį Tautų Rūmų kiemą, vėliau iš jo buvo išstumti.
Tema: Paukščiai
Pilkoji žieduotoji papūga (Psittacula bensoni) – papūginių paukščių (Psittaciformes) būrio, Psittaculidae šeimos, žieduotųjų papūgų (Psittacula) genties išnykusi paukščių rūšis.
Tema: Futbolas
Surinamo vyrų futbolo rinktinė – Surinamui atstovaujanti nacionalinė futbolo komanda, kurią kontroliuoja Surinamo futbolo federacija. Rinktinė nedalyvavo nė viename pasaulio čempionate, bet 2021 m. debiutavo CONCACAF Aukso taurėje. Tai viena buvusių Nyderlandų kolonijų, esanti Pietų Amerikoje ir kaip Gajana bei Prancūzų Gviana dalyvauja CONCACAF taurėje. Iki 1975 m. kai Surinamas tapo nepriklausomas, jis dalyvavo kaip Nyderlandų Gajanos vyrų futbolo rinktinė. Daug Suriname gimusių, arba gimusių Nyderlanduose, bet Surinamo kilmės, galėjo pasirinkti žaisti už Surinamo, arba Olandijos rinktinę. Kai kurie tokių žaidėjų: Edgar Davids, Clarence Seedorf, Aron Winter, Romeo Castelen, Jimmy Floyd Hasselbaink.
Tema: Kalnai
Didysis Vandenskyros kalnagūbris (angl. Great Dividing Range), kitaip žinomas kaip Rytinės Aukštumos – Australijos didžiausias ir svarbiausias kalnynas, besitęsiantis daugiau nei 3500 km nuo Kvynslendo šiaurės rytuose ir visa rytine pakrante pro Naująjį Pietų Velsą, Viktoriją, tada pasuka į vakarus susiliedamas su Grampiano kalnais vakarinėje Viktorijos dalyje.
Tema: Paukščiai
Paprastasis nandas (Rhea americana) – neskraidantis paukštis, priklausantis nandinių (Rheidae) šeimai. Tai didžiausias Amerikos paukštis, gyvenantis Argentinoje, Brazilijoje, Bolivijoje, Paragvajuje ir Urugvajuje. Apie 100 nandų populiacija gyvena laisvėje šiaurės Vokietijoje. Suaugęs paprastasis nandas sveria 23-27 kg, yra 129 cm ilgio ir 150 cm aukščio. Patinai didesni už pateles. Kojos tvirtos, su trimis pirštais. Sparnai gana ilgi, jais paukštis naudojasi bėgdamas, kad išlaikytų pusiausvyrą. Plunksnos pūkuotos, nestandžios, pilkos ar rudos spalvos, nors pasitaiko ir albinosų. Gyvena aukštažolėse pievose, savanose, krūmynuose. Laikosi netoli vandens. Minta dviskilčių augalų lapais, sėklomis, vaisiais. Kartais gali misti vabzdžiais, dvėselena. Pagrindiniai nandų grobuonys – puma, jaguaras, sulaukėję šunys, karakara[reikalingas šaltinis]. Šarvuočiai gali suėsti kiaušinius. Paprastojo nando patelė padeda 5-10 kiaušinių.
Tema: Paukščiai
Plėšrieji paukščiai − paukščiai, kurie medžioja, žudo kitus gyvūnus ir minta jų mėsa. Dalis plėšriųjų paukščių, ypač Naujojo pasaulio grifai, bei kiek mažiau tai būdinga senojo pasaulio grifams, maitinasi daugiausia kritusių gyvūnų maita. Tik kai kurios Gypaetinae ir Gypinae pošeimių grifų rūšys neretai puola ir gyvus gyvūnus.
Tema: Upės
Žitno sala (svk. Žitný ostrov, veng. Csallóköz) – tai ištįsęs sausumos plotas pietvakarių Slovakijoje, esantis tarp Mažojo Dunojaus ir Dunojaus. Jis vadinamas Rugių sala (žitný reiškia „rugius“). Jos plotas 1886 km², ilgis siekia 84 km, plotis – nuo 15 iki 30 km. Tai viena didžiausių upinių salų Europoje.
Tema: Kalnai
Šis straipsnis yra apie reljefo formą. Apie žvaigždyną žiūrėkite: Stalkalnis (žvaigždynas) Stalkalnis, mesa (iš isp. mesa – „stalas“) – kalnas ar kalnų sistema, kuriai būdingos plokščios viršūnės ir statūs skardingi šlaitai. Stalkalniai būdingiausi aridiniams regionams. Susidaro dėl tektoninio aktyvumo į paviršių iškilus uolienų masyvams. Erozija (daugiausia vėjo) suformuoja stalkalnio formą. Stalkalnius sudaro smiltainiai, konglomeratai, kvarcitas, klintys ir kitos uolienos.
Tema: Medicina
Kauno miesto poliklinika – didžiausia ambulatorinės asmens sveikatos priežiūros įstaiga Lietuvoje. Įsteigta sujungus 5 Kauno poliklinikas: Dainavos, Šilainių, Centro, Kalniečių ir Šančių.
Tema: Kalnai
Moka – kalnų grandinė Mauricijuje. Mokos kalnų grandinėje yra dvi iš trijų aukščiausių Mauricijaus salos viršūnių – Pieter Both ir Le Pouce. Grandinę prieš 10 milijonų metų suformavo iškilęs bazaltinis lavos kupolas. Mokos kalnai puslankiu supa Mauricijaus sostinę Port Luisą.
Tema: Futbolas
Futbolo stadionas – stadionas, kuris skirtas futbolo rungtynėms ir turnyrams vykdyti, kurio centre yra pagrindinė futbolo aikštė. Kai kuriuose futbolo stadionuose aplink aikštę yra bėgimo takai – tokie stadionai paprastai naudojami ir lengvajai atletikai. Didžiausias pasaulyje stadionas – Rungrado gegužės 1-osios stadionas, esantis Šiaurės Korėjoje, talpina 114 tūkstančių žiūrovų, kai kuriais duomenimis – 150 tūkstančių. Rekordinis pasaulyje žiūrovų skaičius užfiksuotas 1950 m. pasaulio čempionato finale, kai Urugvajaus ir Brazilijos rungtynes stebėjo 199 854 žiūrovai. Didžiausias Lietuvos futbolo stadionas – Dariaus ir Girėno stadionas.
Tema: Politikai
Aliaksandras Kazulinas (bltr. Аляксандр Уладзіслававіч Казулін, g. 1955 m. lapkričio 25 d.) – Baltarusijos socialdemokratų partijos lyderis, kandidatavęs į prezidentus 2006 m. vykusiuose prezidento rinkimuose kaip oponentas A. Lukašenkai. Kazulinas gimė Maskvoje. 1996–2003 m. buvo Baltarusijos valstybinio universiteto rektorius ir Lukašenkos vyriausybės ministras, kurioje vėliau tapo nepopuliarus. 2006 m. liepos 13 d. Kazulinas buvo penkeriems metams įkalintas. Jis buvo pripažintas kaltu dėl neva chuliganizmo ir masiškų neramumų iniciavimo kovo 25 d. Amnesty International pripažino Kazuliną sąžinės kaliniu. 2008 m. vasario 26 d. jis buvo laikinai išleistas iš kalėjimo Vitebske, kad galėtų sudalyvauti žmonos laidotuvėse. 2008 m. rugpjūčio 16 d. paleistas iš kalėjimo, nežinia, ar visam laikui, ar laikinai.
Tema: Upės
Kašeu (port. Cacheu) arba Farinas (Farim) – upė Bisau Gvinėjos šiaurėje. Prasideda aukštumose netoli Senegalo sienos, netoli Kanjaminos vietovės. Vingiuoja į vakarus žemumomis, sudaro meandras. Žemupyje išplatėja, sudaro estuariją, kuri įsilieja į Atlanto vandenyną (tarp Žufonko ir Matos kyšulių). Didžiausias intakas – Kanžambaris (dešinysis). Kašeu estuarija (97 km) laivuojama sunkiasvoriais (iki 2000 t) laivais, o mažesniais laivais – dar toliau. Kolonijiniais laikais Kašeu buvo svarbi prekybinė arterija. Prie upės įsikūrę Farino ir Kašeu miestai. Žemupio mangrovės paskelbtos gamtos draustiniu.
Tema: Kalnai
Šaju kalnai (pranc. Massif du Chaillu) – kalnų masyvas rytų Gabone, Kongo Respublikos pasienyje. Sudaryti iš nuosėdinių uolienų. Čia iškilusi viena aukščiausių šalies viršūnių – Ibundžio kalnas (980 m), kita aukšta viršūnė – Mimongas (860 m). Kalnuose ištakas gauna šios upės: Luecė, Ugulu, Ikojus, Lolas, Lekokas, Lebombis, Ofuė. Kalnai pavadinti juos tyrinėjusio prancūzų antropologo ir keliautojo Polio diu Šaju garbei.
Tema: Kalnai
Vakarų Indijos kalnagūbris – povandeninis kalnagūbris pietvakarinėje Indijos vandenyno dalyje. Nusidriekęs per 4000 km, plotis 200–300 km. Aukštis siekia 250 m žemiau vandenyno paviršiaus. Indijos vandenyno vidurio kalnagūbrio dalis (drauge su Centriniu Indijos, Arabijos-Indijos, Afrikos-Antarktidos kalnagūbriais).
Tema: Futbolas
2025–2026 m. moterų Pirmasis divizionas arba Liga BPI – aukščiausioji Portugalijos moterų futbolo lyga. Dėl rėmimo sutarčių aukščiausioji moterų lyga oficialiai vadinasi Liga BPI arba BPI lyga.
Tema: Futbolas
JAV Mergelių salų vyrų futbolo rinktinė – JAV Mergelių saloms atstovaujanti nacionalinė futbolo komanda, kurią kontroliuoja JAV Mergelių salų futbolo federacija (U. S. Virgin Islands Soccer Federation). Tai viena silpniausių pasaulio rinktinių. Rinktinė nedalyvavo nė viename pasaulio ar žemyno čempionate. CONCACAF narė nuo 1987 m., FIFA narė nuo 1998 m.
Tema: Rašytojai
Chorchė Marijus Pedras Vargasas Ljosa (isp. Jorge Mario Pedro Vargas Llosa; 1936 m. kovo 28 d. – 2025 m. balandžio 13 d.) – Peru rašytojas, politikas, žurnalistas, esėistas ir Nobelio literatūros premijos laureatas (2010 m.). Gimė Peru. Vienas svarbiausių Lotynų Amerikos rašytojų. Kai kurie kritikai mano, kad jis turėjo didesnę įtaką ir auditoriją nei bet kuris kitas iš Lotynų Amerikos bumo rašytojų. Švedijos akademija jam suteikė Nobelio literatūros premiją už „jo galios struktūrų kartografiją ir asmenybės pasipriešinimo, maišto ir pralaimėjimo energingus vaizdus“. Mario Vargas Llosa išgarsėjo po 1960 m. tokiais romanais kaip „Didvyrio laikas“ (La ciudad y los perros, pažodžiui Miestas ir šunys, 1963/1966 m.), „Žaliasis namas“ (La casa verde, 1965/1968 m.) ir „Pokalbiai katedroje“ (Conversación en la catedral, 1969/1975 m.). Jis taip pat reiškėsi kaip literatūros kritikas ir žurnalistas. Tarp jo romanų yra komedijos, detektyvai, politiniai trileriai ir istoriniai romanai. Pagal romanus „Kapitonas Pantoja ir Specialioji tarnyba“ (1973/1978 m.) bei „Teta Julija ir scenaristas“ (1977/1982 m.) buvo sukurti filmai. 1990 m. jis „sugalvojo frazę, kuri apkeliavo pasaulį“ paskelbdamas per Meksikos televiziją, kad „Meksika yra tobula diktatūra“. Per kitą dešimtmetį ši frazė tapo priežodžiu. Dauguma Mario Vargas Llosos kūrinių remiasi jo paties suvokimu, kokia yra Peru visuomenė, ir asmenine jaunystės patirtimi. Tačiau laikui bėgant jo akiratis išsiplėtė ir jis pradėjo rašyti apie kitas pasaulio dalis. Savo esė kūriniuose jis kritikavo nacionalizmą įvairiose šalyse, tarp jų Bosnijoje, Kroatijoje ir Serbijoje. Kitas per jo karjerą besitęsiantis pokytis buvo perėjimas nuo modernizmo prie kartais žaismingo postmodernizmo stiliaus. Kaip dauguma Lotynų Amerikos rašytojų, Mario Vargas Llosa buvo politiškai aktyvus per visą karjerą. Jo pažiūros iš kairiųjų tapo liberaliomis ir net šiek tiek konservatyviomis. Nors jis iš pradžių rėmė Fidelio Kastro revoliucinę vyriausybę, bet jo iliu
Tema: Futbolas
Jacques Georges (g. 1916 m. gegužės 30 d. Saint-Maurice-sur-Moselle, Prancūzijoje – m. 2004 m. vasario 25 d.) – ketvirtasis UEFA prezidentas (1983–1990 m.). Nuo 1968 m. iki 1972 m. buvo Prancūzijos futbolo federacijos prezidentas.
Tema: Futbolas
Desiras Mbonabukija (Désiré Mbonabucya; g. 1977 m. vasario 25 d.) – buvęs Ruandos futbolininkas. Vienas žinomiausių šalies puolėjų. Dabar dirba jaunimo komandos treneriu Belgijos klube US Albert Schaerbeek. Didžiąją dalį karjeros praleido Belgijoje. Dalyvavo 2004 m. Afrikos Tautų taurės turnyre.
Tema: Kalnai
Džeksono kalnas (angl. Mount Jackson) – kalnas Antarktidos pusiasalyje. Jis yra 3184 m aukščio ir anksčiau buvo laikomas aukščiausiu pusiasalio kalnu, kol buvo išmatuotas tikslus Houpo kalno aukštis (kuris siekia 3239 m). Džeksono kalnas atrastas 1939–1941 m. ekspedicijų metu ir pavadintas 7-ojo JAV prezidento Endriu Džeksono vardu. Pirmoji į kalną įkopė JK ekspedicija, vadovaujama John Crabbe Cunningham, 1946 m. Džeksono kalnas yra status savo pietrytinėje pusėje, o šiaurinėje jo dalyje yra lygesnis paviršius (kara). Kalno geologija buvo ištirta 1972 m. Tyrimų metu ištirtos uolienos, taip pat pastebėtas vulkaninis aktyvumas.
Tema: Politikai
Viljamas Džefersonas „Bilas“ Klintonas (angl. William Jefferson Clinton; g. 1946 m. rugpjūčio 19 d.) – 42-asis Jungtinių Amerikos Valstijų prezidentas, ėjęs pareigas nuo 1993 iki 2001 m. Jis yra trečias pagal jaunumą JAV prezidentas (tik Teodoras Ruzveltas ir Džonas Kenedis buvo jaunesni, kai pradėjo eiti prezidento pareigas). Prezidentu Bilas Klintonas, gimęs po Antrojo pasaulinio karo, tapo Šaltojo karo pabaigoje. Jis yra pirmasis JAV prezidentas, gimęs po Antrojo pasaulinio karo. Bilo Klintono žmona Hilari Klinton – taip pat politikė, buvusi JAV valstybės sekretorė. Klintonas yra vadinamas naujuoju demokratu ir yra žinomas kaip centristas, kas garantavo jam dvi kadencijas prezidento pareigose. Jo politika, Šiaurės Amerikos laisvos prekybos sutarties ir gerovės reformos klausimais, yra apibūdinama kaip centristinė. Klintonas vadovavo ilgiausiai Amerikos istorijoje trukusiai taikos metų ekonominei plėtrai, kuri susidarė iš subalansuoto biudžeto ir oficialiai paskelbto federalinio biudžeto pertekliaus. Remiantis Kongreso apskaitos taisyklėmis, Klintono prezidentavimo gale federalinio biudžeto perteklius siekė 559 mlrd. JAV dolerių. Po nepavykusios sveikatos apsaugos reformos Demokratų partijos valdomame kongrese, Respublikonų partija laimėjo rinkimus į Atstovų Rūmus, pirmą kartą per 40 metų gaudami daugumą. Klintonas buvo perrinktas prezidentu ir tapo pirmuoju, po Franklino Ruzvelto, Demokratų partijos nariu, laimėjusių rinkimus antrai prezidento kadencijai. Vėliau Klintonui buvo apkaltintas trukdymu įvykdyti teisingumą, bet JAV Senatas prezidentą Bilą Klintoną išteisino. Klintonui baigus eiti prezidento pareigas, jo populiarumas siekė 66 %. Toks Bilo Klintono populiarumas buvo aukščiausias iš visų JAV prezidentų iki jo, valdžiusių po Antrojo pasaulinio karo. Baigęs eiti prezidento pareigas, Bilas Klintonas įsitraukė į humanitarinė veiklą. Klintonas sukūrė savo vardo fondą (William J. Clinton Foundation), norėdamas atkreipti pasaulio dėmesį į tokias problemas, kaip
Tema: Politikai
Augustas Baldžius (1883 m. lapkričio 18 d. prie Rusnės – 1952 m. gegužės 12 d. Zegebergas, Šlėzvigas-Holšteinas, Vokietija) – Klaipėdos krašto visuomenės ir politikos veikėjas.
Tema: Futbolas
VAR (angl. video assistant referee) – futbolo teisėjavimo sistema, kurios pagalba teisėjai gali peržiūrėti vaizdo įrašus ir priimti atitinkamus sprendimus. Tarptautinė futbolo asociacijų valdyba į futbolo taisykles VAR sistemos naudojimą įrašė 2018 m. VAR sistema naudojasi požiūriu „minimalus įsikišimas, maksimali nauda“.
Tema: Paukščiai
Raudonkojis padūkėlis (Sula sula) – padūkėlinių (Sulidae) šeimos jūrinis paukštis. Pagal rūšies pavadinimą, suaugusieji visada būna raudonomis kojomis, tačiau plunksnų spalva skiriasi. Jie yra puikūs skraidūnai, nors nerangūs kilimo ir tūpimo metu. Plačiai paplitę tropikų kraštuose, veisiasi paukščių kolonijose pakrančių regionuose, ypač salose.
Tema: Politikai
Algirdas Mykolas Dobrovolskis (Tėvas Stanislovas OFM Cap., 1918 m. rugsėjo 29 d. Radviliškis – 2005 m. birželio 23 d. Kaunas) – kunigas, pamokslininkas, vienuolis kapucinas, Lietuvos pasipriešinimo sovietinei okupacijai veikėjas, viena žymiausių Kėdainių rajono asmenybių.
Tema: Politikai
Artis Pabrikas (g. 1966 m. gegužės 22 d. Jūrmaloje) – Latvijos politikas, Tautos partijos narys. Užsienio reikalų ministras, Tautos partijos narys. 2002 m. rudenį buvo išrinktas į 8-tą Saeimą. 2004 m. liepos 21 d., po Richardo Pyko išrinkimo į Europarlamentą, tapo Užsienio reikalų ministru Indulio Emsio vadovaujamoje vyriausybėje. Po vyriausybės griūties, A. Pabrikas liko savo pareigose ir Aigaro Kalvyčio ministrų kabinete. 2006 m. spalį Artis Pabrikas išrinktas į 9-tą Saeimą, išsaugodamas Užsienio reikalų ministro postą ir antrojoje Kalvyčio vyriausybėje. Šias pareigas ėjo iki 2007 m. spalio 28 d.
Tema: Filmai
Krutai 1918 (ukr. Крути 1918) – 2019 m. ukrainiečių karinis filmas, kurį režisavo Oleksijus Šaparevas. Filme pasakojama apie Krutų mūšį, kuriame nedidelis ukrainiečių karinis būrys, sudarytas daugiausia iš studentų, kovėsi su bolševikų kariuomene netoli Krutų geležinkelio stoties. Filmas sulaukė daugiausia neigiamų Ukrainos kino kritikų atsiliepimų. Kaip didžiausius filmo trūkumus kino kritikai įvardijo silpną siužetą ir nemažai rusofilinių elementų.
Tema: Politikai
José Manuel Durão Barroso (g. 1956 m. kovo 23 d. Lisabonoje) – Portugalijos politikas ir buvęs Europos Komisijos prezidentas. Nuo 2002 m. balandžio 6 d. iki 2004 m. liepos 29 d. buvo Portugalijos premjeras. Nuo 2004 m. lapkričio 23 d. iki 2014 m. spalio 31 d. vadovavo Europos Komisijai. Nuo 2016 m. liepos 11 d. pradėjo darbą investiciniame banke Goldman Sachs, kur yra atsakingas už Brexit reikalus. J. Barroso yra vedęs ir turi tris sūnus. Šneka angliškai ir prancūziškai. J. Barroso yra Portugalijos socialdemokratų partijos narys.
Tema: Filmai
Vakarų fronte nieko naujo (angl. All Quiet on the Western Front, vok. Im Westen nichts Neues) – 2022 m. vokiečių epinis antikarinis filmas, sukurtas pagal 1929 m. Ericho Marijos Remarko to paties pavadinimo romaną. Režisieriaus Edward Berger filme vaidina Daniel Brühl, Albrecht Schuch, Sebastian Hülk, Felix Kammerer, Aaron Hilmer, Edin Hasanovic ir Devid Striesow. Filmo veiksmas vyksta paskutiniais Pirmojo pasaulinio karo metais ir pasakoja apie vokiečių kareivio Paulio Boimerio gyvenimą, kuris, kartu su draugais įstojęs į Vokietijos kariuomenę, susiduria su karo realybe, sugriaunančia jų ankstyvąsias viltis tapti didvyriais. „Vakarų fronte nieko naujo“ premjera įvyko 2022 m. rugsėjo 12 d. tarptautiniame Toronto kino festivalyje, o 2022 m. spalio 28 d. jis buvo išleistas „Netflix“ platformoje. 2022 m. rugpjūtį buvo paskelbta, kad filmas yra Vokietijos kandidatūra 95-iesiems „Oskarams“ už geriausią tarptautinį pilnametražį filmą.
Tema: Filmai
Baltų gentys: Paskutinieji Europos pagonys (latv. Baltu ciltis: Eiropas pēdējie pagāni) – 2018 m. Latvijos istorinis filmas apie Danijos pirklį-šnipą Larsą ir XIII a. baltų gentis, pagonybę, baltų christianizaciją bei kovas su kryžiuočiais. Skirtas Latvijos Respublikos šimtmečio paminėjimui. Lietuvoje filmo premjera įvyko 2020 m. vasario 21 d. Vilniuje.
Tema: Politikai
Valteris Heikė (1934 m. rugsėjo 20 d. Tauragėje, Lietuva – 1964 m. birželio 22 d. Berlyne, Vokietijos Demokratinė Respublika) – disidentas, nušautas bandantis pereiti Berlyno sieną.
Tema: Filmai
Enkanto (angl. Encanto) – 2021 m. JAV animacinis filmas, kurį sukūrė „Walt Disney Animation Studios“ ir išleido „Walt Disney Pictures“. Filmą įgarsino Stephanie Beatriz, María Cecilia Botero, John Leguizamo, Mauro Castillo, Jessica Darrow, Angie Cepeda, Carolina Gaitán, Diane Guerrero ir Wilmer Valderrama. Filme pasakojama apie kelių kartų Kolumbijos Madrigalų šeimą, vadovaujamą motinos, kurios vaikai ir anūkai, išskyrus Mirabelę Madrigal, gauna stebuklingų dovanų, padedančių jiems tarnauti kaimo bendruomenės, vadinamos Enkanto, žmonėms. Kai Mirabelė sužino, kad šeima praranda savo magiją, ji bando išsiaiškinti, kas atsitiko, ir gelbėti savo šeimą bei stebuklingus namus. Filmas Jungtinėse Amerikos Valstijose buvo išleistas lapkričio 24 d., o kino teatruose rodytas 30 dienų. Filmas visame pasaulyje uždirbo daugiau nei 256 mln. dolerių, o jo biudžetas siekė 120–150 mln. dolerių. 2021 m. gruodžio 24 d. jis sulaukė didesnės komercinės sėkmės, kai buvo išleistas „Disney+“ platformoje. Filmas sulaukė kritikų liaupsių dėl veikėjų, muzikos, animacijos, įgarsinimo, emocinio gilumo ir kultūrinio tikslumo. 94-uosiuose „Oskarų“ apdovanojimuose jis buvo pripažintas geriausiu metų animaciniu filmu.
Tema: Kalnai
Stalo kalnas (angl. Table Mountain, afr. Tafelberg) – kalnas Pietų Afrikos Respublikoje, prie Keiptauno. Kalnas ir aplinkinės vietovės nuo 1998 m. įtrauktos į Stalo kalno nacionalinį parką, nuo 2004 m. įrašytas į UNESCO pasaulio paveldo sąrašą, ir nuo 2011 m. – į Naujųjų septynių gamtos pasaulio stebuklų sąrašą. Kalno viršūnė yra 1086 m virš jūros lygio. Šiaurinis jo šonas stačiu skardžiu kyla tarp atskirų viršūnių – Velnio smailės rytų pusėje ir Liūto Galvos šiaurės vakarų pusėje. Nuo viršūnės žaliais Stalo kalno šlaitais driekiasi laukinių gėlių kilimas. Kalnas plokščia daugiau nei 3 km ilgio viršūne stūkso virš Keiptauno. Nuo viršūnės galima apžvelgti apačioje nusidriekusį miestą, vakaruose plytintį Atlanto vandenyną, pietuose tįsantį Gerosios Vilties kyšulį, šiaurėje – pamatyti Afrikos tolius. Į kalną, kadaise buvusį liūtų ir leopardų namais, dabar veda apie 400 pėsčiųjų takų ir kabelinis keltuvas. Daugiau nei iš 200 km atstumo matomos kalvos kaip švyturys tarnavo jūreiviams nuo tada, kai pirmas iš europiečių jūrininkų jas pamatė portugalų tyrinėtojas Bartolomėjus Diasas. Stalo kalno viršūnėje slūgso kvarcinio smiltainio sluoksniai, susidarę ordoviko periode lėkštame jūros dugne. Šis smiltainis yra gana atsparus erozijai. Po smiltainiu slūgso žėrutinio skalūno sluoksniai, kurė nėra labai atsparūs dūlėjimui. Po šiomis uolienomis nedarniai slūgso prekambro skalūnai su granito intruzijomis.
Tema: Filmai
Bučinys (angl. The Kiss) – 1896 m. nespalvotas begarsis 47 sekundžių trukmės JAV filmas. Tai buvo vienas pirmųjų viešai rodytų meninių filmų. Jame vaizduojama finalinės miuziklo „The Widow Jones“ scenos dalis, kurioje May Irwin ir John Rice pasibučiuoja. Savo rodymo metu filmas dėl šio bučinio buvo laikomas pornografiniu, susilaukė prieštaringų vertinimų. Bažnyčia reikalavo jį uždrausti. Filmo rodymo vietose žmonės dažnai kviesdavo policiją. „Bučinį“ režisavo William Heise ir jis buvo kuriamas Tomo Edisono užsakymu. 1999 m. Jungtinių Valstijų Kongreso biblioteka įtraukė „Bučinį“ į svarbių kultūrai filmų sąrašą ir įdėjo saugojimui Nacionaliniame filmų registre.
Tema: Politikai
Anna Elżbieta Fotyga (g. 1957 m. sausio 12 d. Lemborke) – lenkų politikė, Lenkijos užsienio reikalų ministrė (nuo 2006 m. gegužės 9 d.), partijos „Teisė ir teisingumas“ (PiS) narė, ilgametė Lenkijos Prezidento Lech Kaczyński patikėtinė, bendražygė. Fotyga studijavo tarptautinę prekybą Gdansko universitete, baigė 1981 m. 1980–1981 m. profsąjungos Solidarność aktyvistė, vadovavo užsienio biurui. 1989 m. iš verslo sugrįžo į politiką, 1997–2001 m. dirbo Ministro pirmininko Jerzy Buzek patarėja užsienio politikos klausimais. 2002–2004 m. Gdansko vicemerė. 2004 m. Fotyga išrinkta į Europos parlamentą (PiS sąraše). 2005 m. lapkričio 22 d. atsisakė mandato, 2005 m. spalio 31 d. – 2006 m. gegužės 9 d. nepartinio užsienio reikalų ministro Stefan Meller valstybės sekretorė. Anna Fotyga ištekėjusi, turi 2 suaugusius vaikus.
Tema: Paukščiai
Pingvininiai (Spheniscidae) – paukščių (Aves) klasės, monotipinio pingvinų (Sphenisciformes) būrio šeima. Pingvinai turi išskirtinę, tik jiems būdingą išvaizdą lyginant su kitais paukščiais, ir yra prisitaikę gyventi jūroje, o dalis ir ekstremalaus šalčio zonose.
Tema: Upės
Ngvavuma (angl. Ngwavuma) – upė Svazilande ir Pietų Afrikos Respublikos Kvazulu-Natalio provincijoje; Pongolos intakas. Dar žinoma kaip Inguavuma, Ingvavuma ir Ingvovuma. Tai viena iš penkių didžiausių upių Svazilande. Išteka iš pietvakarių Svazilando, teka rytų kryptimi. Didžiausi miestai šalia Ngvavumos yra Nhlanganas ir Nsokas.
Tema: Paukščiai
Nykštukinis kamaninis kolibris (Mellisuga minima) – čiurlinių paukščių (Apodiformes) būrio, kolibrinių (Trochilidae) šeimos, kamaninių kolibrių (Mellisuga) genties paukštis. Tai antra po paprastųjų kamaninių kolibrių pagal smulkumą pasaulio paukščių rūšis, ir antra po jų smulkiausia pasaulio šiltakraujų stuburinių gyvūnų rūšis.
Tema: Futbolas
Kinų Taipėjaus (Taivano) vyrų futbolo rinktinė – Taivanui atstovaujanti nacionalinė futbolo komanda, kurią kontroliuoja Kinų Taipėjaus futbolo asociacija. Rinktinė nė karto nedalyvavo pasaulio čempionate, bet dalyvavo 2 žemyno čempionatuose.